Ir-Regolament tal-Kummissjoni (KE) Nru 2523/95
tas-27 ta’ Ottubru 1995
li jemenda r-Regolament (KE) Nru 1372/95 li jipprovdi regoli dettaljati għall-implimentazzjoni tal-liċenzi ta’ l-esportazzjoni fis-settur tal-laħam tat-tjur
Il-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ekonomika Ewropea,
Wara li kkunsidrat ir-Regolament tal-Kunsill (KEE) Nru 2777/75 dwar l-organizzazzjoni komuni tas-suq tal-laħam tat-tjur [1], kif l-aħħar emendat bl-Att ta’ l-Adeżjoni ta’ l-Awstrija, tal-Finlandja u ta’ l-Isvezja u bir-Regolament (KEE) Nru 3290/94 [2], u partikolarment l-Artikoli 3(4) u 8(12) tiegħu,
Billi r-Regolament tal-Kummissjoni (KE) Nru 1372/95 [3] fassal ir-regoli dettaljati għall-implimentazzjoni tas-sistema ta’ liċenzji għall-esportazzjoni fis-suq tal-laħam tat-tjur;
Billi l-kondizzjonijiet speċifiċi dwar l-aċess għall-liċenzj għal ċerti swieq tradizzjonali waqt perjodu ta’ tranżizzjoni għandhom jiġu emendati biex jiffaċilitaw l-aċċess għal ċerti prodotti;
Billi l-esperjenza wriet li fejn għandhom jittieħdu miżuri partikolari f’każ ta’ numru eċċessiv ta’ applikazzjonijiet, il-Kummissjoni għandha titħalla taġġusta dawn il-miżuri skond il-kategorija tal-prodott u tad-destinazzjoni;
Billi l-Kumitat ta’ l-Amministrazzjoni tal-Laħam tat-Tjur u tal-Bajd ma tax opinjoni fiż-żmien stipulat mill-President,
ADOTTA DAN IR-REGOLAMENT:
L-Artikolu 1
Ir-Regolament (KEE) Nru 1372/95 qiegħed jiġi emendat kif ġej:
1. Fl-Artikolu 3:
(a) it-tieni subparagrafu tal-paragrafu 2 qed jinbidel b’dan li ġej:
"Dwar l-esportazzjoni ta’ tiġieġ sħaħ li jaqgħu taħt il-kodiċijiet 0207 21 10 900 u 0207 21 90 190 tan-nomenklatura tal-prodotti agrikoli għar-rifużjonijiet għall-esportazzjoni lejn il-pajjiżi msemmija fl-Anness IV, sat-30 ta’ Ġunju tal-1996, jistgħu biss japplikaw għal-liċenzji ta’ l-esportazzjoni persuni naturali u legali li jkunu jistgħu jipprovaw għas-sodisfazzjoni ta’ l-awtoritajiet kompetenti fl-Istati Membri li huma esportaw mhux anqas minn 1000 tunnellata metrika ta’ prodotti li jaqgħu taħt il-kodiċijiet 0207, 160220, 160231 u 160239 f’kull waħda mis-sentejn kalendarji ta’ qabel is-sena meta tkun tressqet l-applikazzjoni.";
(b) l-aħħar subparagrafu tal-paragrafu 4 qed jinbidel b’dan li ġej:
"Dawn il-miżuri jistgħu jiġu aġġustati skond il-kategorija tal-prodott u tad-destinazzjoni.";
2. L-Anness IV tar-Regolament (KE) Nru 1372/95 qed jinbidel bl-Anness ta’ dan ir-Regolament.
L-Artikolu 2
Dan ir-Regolament għandu jidħol fis-seħħ fil-jum li jiġi wara l-pubblikazzjoni tiegħu fil-Ġurnal Uffiċjali tal-Komunitajiet Ewropej.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fis-27 ta’ Ottubru 1989.